กิมเอ็งสั่งปิดห้องค้าหาดใหญ่
บล.กิมเอ็ง สั่งปิดสาขาหาดใหญ่สำลักน้ำท่วมสูง ยังประเมินความเสียหายไม่ได้
2 พ.ย. 2553

บล.กิมเอ็ง สั่งปิดสาขาหาดใหญ่สำลักน้ำท่วมสูง ยังประเมินความเสียหายไม่ได้ 
นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ กิมเอ็ง (ประเทศไทย ) เปิดเผยว่า บริษัท ได้สั่งปิดห้องค้าสาขาหาดใหญ่แล้ว เนื่องจากปัญหาภาวะน้ำท่วมสูงตัวเมืองหาดใหญ่ จังหวัดสงขลา และขณะนี้ระบบโทรศัพท์บางจุดมีปัญหาขัดข้อง แต่ถ้าติดต่อสื่อสารได้แล้ว ลูกค้าสามารถส่งคำสั่งซื้อขายเข้าไปยังสำนักงานใหญ่ได้
สำหรับความเสียหายจากห้องค้าหาดใหญ่ของกิมเอ็ง ไม่เสียหายมาก แต่ไม่สามารถประเมินได้ในขณะนี้ ซึ่งความเสียหายส่วนใหญ่เป็นอุปกรณ์สำนักงานงาน และของใช้บางส่วนที่เก็บไม่ทัน
"ปัญหาใหญ่ขณะนี้ คือ โทรศัพท์ติดต่อกับมาร์เก็ตติ้งไม่ได้ ถ้าโทรศัทพ์ใช้การได้ มาร์เก็ตติ้งสามารถรับออร์เดอร์ หรือส่งคำสั่งผ่านอินเตอร์เน็ตได้"นายมนตรีกล่าว 
อย่างไรก็ตาม ปัญหาน้ำท่วมทำให้ธนาคารพาณิชย์ สาขาหาดใหญ่ปิดทำการ และลูกค้าไม่สะดวกในการเดินทางไปธนาคาร ซึ่งปัญหาตามมาคือ ระบบการชำระราคาและส่งมอบหลักทรัพย์ ( เคลียริ่ง ) จะมีปัญหา กรณีดังกล่าว ถือเป็นเรื่องฉุกเฉิน ซึ่งบล.กิมเอ็ง จะพิจารณาเป็นรายกรณี และสำนักงานคณะกรรมการกำกับหลักทรัพย์และตลาดหลักทรัพย์ ( ก.ล.ต.) ก็เข้าใจ